钦定古今图书集成/理学汇编/文学典/第007卷 > 周辉清波杂志 > 《为文当从三易》
## 钦定古今图书集成/理学汇编/文学典/第007卷 > 周辉清波杂志 > 《为文当从三易》

沈隐侯曰：“古儒士为文，当从三易：易见事，一也；易识
字，二也；易诵读，三也。”邢子才曰：“沈隐侯文章，用事不
使人觉，若胸臆语。深以此服之。杜工部作诗，类多故
实，不似用事者，是皆得作者之奥。”樊宗师为文，奥涩
不可读，亦自名家。才不逮宗师者，固不可效其体。刘勰《文心雕龙》论之至矣。向传景文《笔录》，复得一篇名
《摘粹》四十八字，如辨碑刻及字音三四条皆互出。前
所论文，见于《摘粹》，为文奥涩。公谓才不逮者不可效
其体，以是知公所修《唐书》，后学其可妄议？